钦定古今图书集成/明伦汇编/氏族典/第300卷 > 《廖用贤尚友录》 > 臧孙纥
## 钦定古今图书集成/明伦汇编/氏族典/第300卷 > 《廖用贤尚友录》 > 臧孙纥

按《春秋臣传》：臧孙纥，字武仲，宣叔之子也。襄公十八
年，诸侯围齐，十九年，伐齐。季武子以所得于齐之兵
作林锺而铭鲁功焉。武仲曰：“非礼也。夫铭，天子令德，
诸侯言时计功，大夫称伐。今称伐则下等也，计功则
借人也，言时则妨民多矣，何以为铭？且夫大伐小，取
其所得以作彝器，铭其功烈，以示子孙，昭明德而惩”
无礼也。今将借人之力以救其死，若之何铭之？小国，
幸于大国，而昭所获焉以怒之，亡之道也。二十一年邾庶其以漆、闾丘来奔，季武子以公姑姊妻之，皆有
赐于其从者。于是鲁多盗。季孙谓武仲曰：“子盍诘盗？”
武仲曰：“不可诘也。子召外盗而大礼焉，何以止吾盗
纥也？闻之，在上位者，洒濯其心，壹以待人，轨度其信，
可明征也，而后可以治人。夫上之所为，民之归也。上
所不为而民或为之，是以加刑罚焉，而莫敢不惩。若
上之所为而民亦为之，乃其所也，又可禁乎？”季武子
无适子，公弥长而爱悼子，欲立之，访于纥。纥为立悼
子，而以公弥为马正。孟孙自是恶臧孙而季孙爱之。
及孟孙卒，臧孙入哭甚哀，多涕。出。其御曰：“孟孙之恶
子也，而哀如是。季孙若死，其若之何？”臧孙曰：“季孙之
爱我，疾疢也；孟孙之恶我，药石也。美疢不如恶石。夫
石犹生我，疢之美，其毒滋多。孟孙死，吾亡无日矣。”孟
氏闭门，告于季孙曰：“臧氏将为乱，不使我葬。”臧孙闻
之，戒季孙怒，命攻臧氏。纥斩鹿门之关以出。奔邾自
邾如防，使来告曰：“纥非敢私请，苟守先祀，无废二勋，
敢不辟邑！”乃立臧为臧纥，致防而奔齐。